## Rješenje Ustavnog suda Republike Hrvatske broj U-III-1077/1994 od 4. listopada 1999.

### NN 114/1999 (3.11.1999.), Rješenje Ustavnog suda Republike Hrvatske broj U-III-1077/1994 od 4. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske, u Vijeću sastavljenom od
dopredsjednika Suda Jurice Malčića, kao predsjednika
Vijeća te sudaca Mladena Žuvele i mr. Vojislava Kučekovića,
kao članova Vijeća, u povodu ustavne tužbe Privredne
banke Zagreb d.d., koju zastupa R. Ž., odvjetnik iz Z., na
sjednici održanoj dana 4. listopada 1999. godine, donio je

## RJEŠENJE

1. Ustavna tužba se odbacuje.

2. Ovo rješenje objavit će se u »Narodnim novinama«.

Obrazloženje

Ustavna tužba je podnesena u svezi s presudom Vrhovnog suda
Republike Hrvatske broj: Rev-87/94 i broj: Gzz-22/94 od 27. rujna
1994., donijete povodom revizije tužene i zahtjeva za zaštitu
zakonitosti Državnog odvjetnika Republike Hrvatske, a u pravnoj
stvari tužitelja AGM Trgovine, poduzeća za promet roba
i usluga, export-import iz Z., protiv tužene Privredne banke
Zagreb d.d., radi isplate tadašnjih 470.000.000 HRD (sada
470.000,00 kn).

Tom presudom odbijeni su revizija i zahtjev za zaštitu zakonitosti
izjavljeni protiv presude Privrednog suda Hrvatske broj: Pž-71/94
od 18. siječnja 1994., kojom je odbijena žalba te
potvrđena presuda Okružnog privrednog suda u Z. broj:
P-10167/93 od 5. listopada 1993. godine.

Prvostupanjski sud je usvojio tužbeni zahtjev te naložio
tuženoj da tužitelju isplati utuženi novčani
iznos.

Podnositeljica ustavne tužbe smatra da su osporenim odlukama
povrijeđene ustavne odredbe iz članka 19. stavak 1.
i članka 115. stavak 3. Ustava.

U sklopu ustavne tužbe (točka II.) predložena
je odgoda izvršenja rješenja o izvršenju Trgovačkog
suda u Z. broj: I-435/94 od 4. ožujka 1994. u smislu članka
53. stavak 2. tada važećeg Poslovnika Ustavnog suda
Republike Hrvatske (»Narodne novine«, broj 29/94). Rješenjem
Suda od 22. ožujka 1995. taj prijedlog je odbijen.

Ustavna tužba nije dopuštena.

Prema odredbama članka 59. stavaka 2. i 3. Ustavnog zakona
o Ustavnom sudu Republike Hrvatske (»Narodne novine«,
broj 99/99), ako je zbog povrede ustavnih prava dopušten
drugi pravni put, ustavna tužba se može podnijeti tek
nakon što je taj pravni put iscrpljen, a u stvarima u kojima
je dopušten upravni spor, odnosno revizija u parničnom
ili izvanparničnom postupku, pravni put je iscrpljen nakon
što je odlučeno i o tim pravnim sredstvima.

Odredbama članka 68. Ustavnog zakona o Ustavnom sudu Republike
Hrvatske utvrđeno je da će Sud rješenjem odbaciti
ustavnu tužbu ako je nedopuštena, a tužba je nedopuštena
ako nije iscrpljen dopušteni pravni put.

U konkretnom slučaju je utvrđeno da pravni put nije
iscrpljen budući da je Trgovački sud u Z. rješenjem
broj: P-10167/93 od 22. prosinca 1994. te dopunskim rješenjem
od 20. siječnja 1995. prihvatio prijedlog tužene za
ponavljanje postupka te stavio izvan snage svoju odluku od 5.
listopada 1993. godine. Rješenje o ponavljanju postupka postalo
je pravomoćno jer je rješenjem Visokog trgovačkog
suda Republike Hrvatske broj: Pž-4537/95 od 28. ožujka
1995. odbijena žalba tužitelja i potvrđeno prvostupanjsko
rješenje.

U ponovljenom parničnom postupku u istoj pravnoj stvari
Trgovački sud u Z. presudom broj: P-10167/93 od 20. lipnja
1996. odbio je tužbeni zahtjev tužitelja; Visoki trgovački
sud Republike Hrvatske presudom broj: Pž-2829/96 od 17. prosinca
1996. u povodu žalbe tužitelja preinačio je prvostupanjsku
presudu na način da je obvezao tuženu na platež
utuženog iznosa s kamatama i troškom postupka; Vrhovni
sud Republike Hrvatske rješenjem broj: Rev-22/98 i Gzz-4/98
od 1. travnja 1999. prihvatio je reviziju i ZZZ, ukinuo drugostupanjsku
presudu te predmet vratio Visokom trgovačkom sudu na ponovno
suđenje.

Slijedi dakle, da u ovom ustavnosudskom postupku osporene odluke
više ne egzistiraju budući da je pred sudovima ponovno
u tijeku spor o osnovanosti tužbenog zahtjeva.

Iz tih razloga je riješeno kao u izreci (točka 1.).

Objava rješenja (točka 2. izreke) temelji se na odredbi
članka 28. Ustavnog zakona o Ustavnom sudu Republike Hrvatske.

Broj: U-III-1077/1994
Zagreb, 4. listopada 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 114/1999-1846